Det er ikke første gang. Sådan lyder det fra eksperter og kritikere, efter det er kommet frem, at en lille dreng er endt i koma efter en omskæring på en privatklinik i Københavns Nordvestkvarter tirsdag.

Ifølge overlæge og ekspert i seksuel sundhed Morten Frisch findes der ikke nøjagtige tal på, hvor ofte der opstår komplikationer i forbindelse med omskæringer i Danmark.

- Men jeg ved, at der har været flere lignende episoder, som aldrig er kommet ud i offentligheden, for der er tavshedspligt om de her ting. Det her er ikke det første tilfælde i Danmark, der er andre episoder, der bare ikke har fået offentlighedens kendskab. Derfor står vi i det her totale mørke, hvad angår omfanget af omskærings-komplikationer, siger overlægen, der er kendt for sit kritiske syn på omskæring.

Mens det er forbudt at omskære piger i Danmark, så er det lovligt at omskære drenge. Indgrebet skal blot udføres af autoriserede læger. Men der er ingen kontrol med udførelsen..

- Der er et kæmpe problem her. Vi har et kæmpe mørkefelt på det her område. Ingen aner, hvor mange drenge, der bliver omskåret i Danmark, ingen aner, hvor det foregår, og Sundhedsstyrelsen aner ikke, hvilke læger der gør det, og ingen ved, hvor mange der får komplikationer

Sundhedsstyrelsen skønner, at der bliver foretaget mellem 1000 og 2000 omskæringer af drengebørn årligt i Danmark. En undersøgelse fra Rigshospitalet sidste år af 315 omskårne drenge viser, at der opstår komplikationer ved ca. fem procent af omskæringerne.

Sundhedsstyrelsen skriver på sin hjemmeside, at man årligt modtager et par henvendelser grundet mulige komplikationer ved omskæring. Fra 2003 til 2010 har Patientombuddet behandlet 20 klager over rituel omskæring. I 11 sager er der udtalt kritik.

Morten Frisch mener, at omskæring af børn - der primært foretages af religiøse årsager - er et overgreb på børnene. Han mener, at børnene bliver udsat for unødvendige risici ved omskæring. Desuden må barnet leve med følgerne af få fjernet forhuden fra sin penis, hvilket nedsætter følsomheden på penishovedet, ifølge overlægen

- Omskæring er en krænkelse af barnets basale rettigheder i henhold til FNs Børnekonvention, siger Morten Frisch og tilføjer:

- Selve kirurgien i det er ikke særlig kompliceret - men selv de letteste og mindste operationer kan i sjældne tilfælde gå galt. Og så er spørgsmålet? Er der så nogen som helst legitim grund til at udsætte et sundt barn for den risiko? Hvis ret er det at skære i et raskt barn?

Historien om den lille dreng, der er lagt i koma, blev delt på facebook. Ifølge opslaget skulle drengen under indgrebet have fået for meget bedøvelse, hvilket altså skulle have ført til, at han efterfølgende måtte behandles på Hvidovre Hospital, hvor lægerne altså lagde ham i koma. Hvidovre Hospital vil ikke kommentere historien, men BT har fået bekræftet fra flere uafhængige kilder, at historien er sand. Dog kan det ikke bekræftes, hvorvidt drengen vitterligt fik en overdosis bedøvelse.

- Denne sag illustrerer jo desværre med al tydelig sørgelighed, at ting ind imellem går galt. Der sker fejl, når læger operere i alle sammenhænge. Og når det er særligt beklageligt her, så er det fordi denne operation bliver udført på en sund og rask dreng, der bliver udsat for et kirurgisk indgreb, uden at der er nogen meningsfuld grund til det, siger Morten Frisch, der peger på, at de hyppigste komplikationer i forbindelse med omskæringer er blødnings-komplikationer eller infektioner i såret efterfølgende.

Hos Forening mod børneomskæring ser man også med alvor på sagen fra privatklinikken i Københavns Nordvest.

- Det er dybt sørgeligt og tragisk - det er tragisk for barnet, der er gået ud over. Og det er forfærdeligt for forældrene, der har truffet valget om at få barnet opereret unødvendigt og derfor nu må igennem denne her krise, siger foreningens forkvinde Lena Nyhus, der ligesom Morten Frisch peger på, at den tragiske sag ikke den eneste.

- Det er ikke den første sag af sin art, og det er næppe heller den sidste, siger Lena Nyhus, der opfordrer til at udvise medfølelse med både den lille dreng og hans familie, der netop nu gennemgår en svær tid.